మసూద

మసూద, 2022 నవంబరు 18న విడుదలయిన తెలుగు సినిమా. స్వ‌ధ‌ర్మ్ ఎంట‌ర్‌టైన్‌మెంట్స్ బ్యానరులో రాహుల్ యాదవ్ నక్కా నిర్మించిన ఈ సినిమాకు సాయికిర‌ణ్ ద‌ర్శ‌క‌త్వం వ‌హించాడు. హార‌ర్ డ్రామా జానర్ లో రూపొందిన ఈ సినిమాలో సంగీత‌, తిరువీర్‌, కావ్య కళ్యాణ్ రామ్, శుభలేఖ సుధాకర్ తదితరులు ప్ర‌ధాన పాత్ర‌లు పోషించగా ప్రశాంత్ ఆర్ విహారి సంగీతం అందించాడు. ఈ సినిమా వాణిజ్యపరంగా విజయవంతమయింది.

 కథా సారాశం 
17 ఏళ్ళ అమ్మాయి విచిత్రంగా ప్రవర్తించడం, ఆమె ఒంటరి తల్లి ఆ అమ్మాయిని రక్షించడానికి పిరికివాడైన పొరుగింటి అబ్బాయిని సహాయం కోరడమనే నేపథ్యంలో ఈ సినిమా రూపొందింది.

 నటవర్గం 

 సంగీత‌ (నీలం)
 తిరువీర్‌ (గోపికృష్ణ)
 కావ్య కళ్యాణ్ రామ్ (మిని)
 శుభలేఖ సుధాకర్ (పీర్ బాబా)
 అఖిలా రామ్‌
 బాంధవి శ్రీధర్‌ (నాజియా)
 సత్యం రాజేష్‌
 సత్యప్రకాష్‌
 సూర్యారావు
 సురభి ప్రభావతి
 కృష్ణతేజ

 సాంకేతికవర్గం 

 రచన-దర్శకత్వం: సాయికిరణ్‌
 నిర్మాత: రాహుల్ యాదవ్ నక్కా
 సినిమాటోగ్రఫీ: నగేష్‌ బానెల్‌
 సంగీతం: ప్రశాంత్ ఆర్ విహారి
 ఎడిటింగ్: జెస్విన్ ప్రభు
 కళ: క్రాంతి ప్రియం
 స్టంట్స్: రామ్ కిషన్,  స్టంట్ జాషువా

 ప్రచారం 
2020 డిసెంబరు 4న ఈ సినిమా పేరును, ప్రధాన నటసాంకేతికవర్గం పేర్లను తెలియజేస్తూ సినిమా యూనిట్ ఒక పోస్టర్ ను విడుదలచేసింది. 2022 ఆగస్టు 2న సినీనటుడు నాని, ఈ సినిమాకు సంబంధించిన 84 సెకన్ల టీజర్‌ను లాంచ్ చేశాడు. 2022 నవంబరు 11న ఈ సినిమాని తెలుగుతోపాటు హిందీ త‌మిళ భాష‌ల్లోనూ ఒకేసారి విడుద‌లచేయనున్నట్టు నిర్మాత రాహుల్ యాద‌వ్ న‌క్కా ప్ర‌క‌టించి, తెలుగు పోస్టర్ ను ఆవిష్కరించాడు. అయితే, తెలుగు రాష్ట్రాల్లో నిర్మాత దిల్ రాజు ద్వారా ఈ సినిమా నవంబరు 18న విడుదల చేస్తున్నట్టు చిత్రయూనిట్ ప్రకటించింది.

2022 నవంబరు 12 శనివారం రోజున సినీ నటుడు విజ‌య్ దేవరకొండ, ట్విట్టర్ వేదికగా ఈ సినిమా ట్రైలర్‌ను విడుదల చేసి చిత్రయూనిట్‌కు శుభాకాంక్షలు తెలిపాడు.

 పాటలు 
ఈ సినిమాకు ప్రశాంత్ ఆర్ విహారి సంగీతం అందించాడు. సోనీ మ్యూజిక్ ద్వారా పాటలు విడుదలయ్యాయి.

 దాచీ దాచీ (రచన: చైతన్య పింగళి, గానం: సిద్ శ్రీరామ్)
 చుక్కల్ని తాకే (రచన: శ్రీ సాయికిరణ్, గానం: అభయ్ జోధ్‌పుర్కర్)
 దాచీ దాచీ (రచన: చైతన్య పింగళి, బాంబే జయశ్రీ)

 విడుదల, స్పందన 
ప్రముఖ నిర్మాత దిల్ రాజుకు చెందిన శ్రీ వెంకటేశ్వర క్రియేషన్స్ సిని నిర్మాణ సంస్థ నుండి ఈ సినిమా  2022 నవంబరు 18న తెలంగాణ, ఆంధ్రప్రదేశ్ రాష్ట్రాలతోపాటు యుఎస్ఏలో విడుదలయింది. ఈ సినిమా థియేట్రికల్ హక్కులు ₹1.30 కోట్లకు అమ్ముడయ్యాయి. ఈ సినిమాలో గోపీ పాత్రలో తిరువీర్ తన గత సినిమాల్లో కంటే పూర్తిభిన్నంగా కనిపించగా, తల్లి పాత్రలో నటి సంగీత, ఎమోషనల్ సీన్స్‌లో తన సీనియారిటీతో మెప్పించింది. కావ్యా కళ్యాణ్‌ రామ్‌, బాంధవి, సత్యం రాజేష్‌, శుభలేఖ సుధాకర్, సత్య ప్రకాష్‌ వంటి ప్రధాన పాత్రధారుల నటన కూడా ఆకట్టుకుంది. 2022 నవంబరు 25న ఇంగ్లీష్ సబ్ టైటిల్స్ తో చెన్నైలో కూడా విడుదలయింది. 2022 డిసెంబరు 21న ఆహా ఓటిటిలో విడుదలయింది.

 రేటింగ్ 
 టైమ్స్ ఆఫ్ ఇండియా: 3/5
 ఎన్ టివి: 3/5
 తెలుగు హిందుస్తాన్ టైమ్స్: 3/5
 జీ న్యూస్ ఇండియా: 3/5
 సాక్షి: 3/5

 బాక్సాఫీస్ 
థియేట్రికల్ రన్ ముగిసే సమయానికి, మసూద ₹6.26 కోట్ల డిస్ట్రిబ్యూటర్ షేర్‌తో ప్రపంచవ్యాప్తంగా ₹11.72 కోట్ల గ్రాస్ వసూలు చేసింది.

 మూలాలు 

 బయటి లింకులు 


వర్గం:2022 తెలుగు సినిమాలు
వర్గం:తెలుగు భయానక సినిమాలు
వర్గం:తిరువీర్ నటించిన సినిమాలు